„Investuok Lietuvoje“ iliustracija.

Indijos „Tonbo Imaging“, kurianti sprendimus savavaldžiams automobiliams – žada įkurti tyrimų ir plėtros centrą Kaune, kuriame dirbs virš 50 specialistų. Pasak Manto Katino, „Investuok Lietuvoje“ vadovo, „Tonbo Imaging“ atėjimas vienu žingsniu priartina Lietuvą prie virsmo viena patraukliausių automobilių pramonei šalių.

„Tonbo“ įmonių grupė tikisi greito padalinio Lietuvoje augimo, ir žada investuoti apie 10 mln. Eur į vietos verslo ekosistemos stiprinimą. Planuose yra tyrimų ir plėtros centro įsteigimas, vietos ir ES lygio tiekimo grandinės vystymas bei naujų kolegų Lietuvoje mokymas“, – rašoma „Investuok Lietuvoje“ pranešime.

Tonbo Imaging“ buvo įsteigta kaip į tyrimus orientuotas „Sarnoff Corporation“ ir „Stanford Research International“ padalinys, o 2008 m. tapo savarankiška įmone. Šiuo metu bendrovė skaičiuoja 170 darbuotojų, o jos produktai parduodami 25 šalyse. „Tonbo Imaging“ inžineriniai centrai veikia JAV, Singapūre ir Indijoje. Nuo šiol naujas vystymo padalinys veiks Lietuvoje.

Įmonė taiko ir vysto pažangiausius vaizdo apdorojimo procedūras, kurios yra paremtos mašininio mokymosi principais. „Tonbo Imaging“ technologija apjungia fundamentines vaizdo gavimo procesų inovacijas ir galingus „Computer Vision“ algoritmus.

Kaip aiškina Arvindas Lakshmikumaras, „Tonbo Imaging“ generalinis direktorius ir įkūrėjas, bendrovė itin atidžiai renkasi naujas plėtros lokacijas.

„Vietą savo veiklai renkamės atsižvelgdami į rinkas, kurios geriausiai tinka technologijoms vystyti ir produktui platinti, – teigia p. Lakshmikumaras. – Lietuvą buvo akivaizdus pasirinkimas, turint omeny šalies, kaip optikos tyrimų ir technologijų centro, reputaciją, gabius vietos specialistus ir dinamiškai besivystančią ekonomiką. Lietuvos institucijų teigiamas požiūris į inovacijas padėjo įsitikinti, kad ši šalis yra tobula lokacija mums.“

„Tonbo Imaging“ vertina šalies fotonikos ir optikos specialistų lygį ir ieškos patyrusių darbuotojų iš įvairių sričių.

„Viliamės per ateinančius dvejus metus priimti daugiau negu 50 specialistų, kurie turėtų didelės tiriamojo darbo patirties ir esminių techninių žinių „Computer Vision“, mašininio mokymosi, elektronikos, mechatronikos ir optoelektronikos srityse. Taip pat dairomės verslo plėtros specialistų ir kitas verslo funkcijas palaikyti gebančių darbuotojų“, – teigia bendrovės generalinis direktorius.

Šie specialistai padės „Tonbo Imaging“ taikyti savo ekonomiškai išteklius naudojančią metodiką ypač tikslius optikos sprendimus, taikomus žvalgyboje, infrastruktūros ir transporto saugos srityse. Šiuo metu bendrovės produktai naudojami gynybos sektoriuje įvairiose besivystančiose šalyse, savavaldžių automobilių rinkoje išsivysčiusiose šalyse ir pramonės reikmėms, kaip antai kasyboje.

„Lietuvos lazerių industrijos branduolį sudaro lietuviško kapitalo bendrovės, o užsienio bendrovių vykdomi tiesioginių užsienio investicijų projektai yra retas reiškinys. Dėl to „Tonbo Imaging“ sprendimas kurtis Lietuvoje, pirmiausia, yra svarbus šio sektoriaus plėtrai. Be to, tai duos postūmį besivystančiai autonominių transporto sistemų industrijai kuri išnaudojus turimas žinias lazerių pramonėje taps viena svarbiausių šalies inovacijų ekonomikoje“, – pabrėžia ūkio ministras Virginijus Sinkevičius.

Pasak p. Katino, pastaruosius porą metų Lietuvos automobilių pramonės ir transporto sektorius plėtojosi įvairiomis kryptimis. Greta didelių investicijų iš Vokietijos automobilių gamybos milžinių „Hella“ ir „Continental“ ir inovatyvių vietos transporto sprendimų kaip „Trafi“, bus bendrovė, kurianti sprendimus savavaldžiams automobiliams.

Verslo žinios jau rašė, kad Indijos „Tonbo Imaging“ Lietuvoje planuoja įsteigti mokslinę laboratoriją, kurioje kurs autonominės transporto sistemos prototipą. Projektas vertinamas beveik 12 mln. Eur, jį užsibrėžta įgyvendinti per 3 metus.

Įmonės sukurta technologija, tikimasi, padidins autonominių transporto priemonių patikimumą, taip pat sumažins autonominių transporto priemonių kainą.

Projektui „Inovacinės autonominės transporto sistemos sukūrimui skirti moksliniai tyrimai ir eksperimentinė plėtra“ pagal priemonę „Smart FDI“ skirta 5,2 mln. Eur ES investicijų, bendrovė į projektą investuos 6,55 mln. Eur nuosavų lėšų.